送劉元畸解官歸宣城兼問訊侍郎陳丈
作者：周孚
朝代：宋

paragraphs: 羣書諷誦不離口，君才豈止王季友。
力探千載自青眼，智效一官今白首。
三年拄頰京江上，車如雞栖馬如狗。
旁人竊歎君則笑，一鬨從來有奇偶。
椎鼓發船忽復去，聚散匆匆一翻手。
涇川綠漲三百里，試脫征衣濯塵垢。
人間至計只樗櫟，身外虛名本箕斗。
君歸更問且過翁，富貴何如一杯酒。